钦定古今图书集成/历象汇编/岁功典/第074卷 > 《云南志书》 > 授衣赋〈以霜风转厉游子未归为韵〉 唐周存
## 钦定古今图书集成/历象汇编/岁功典/第074卷 > 《云南志书》 > 授衣赋〈以霜风转厉游子未归为韵〉 唐周存

“二仪斡化兮四运环周。大火中而退暑，白露泫而成
秋。”元鸟去巢，望云海以幽蛰；旅雁违漠，指烟江而遨
游。农事云就，妇功聿修，感虫鸣之促织，念客恨之衣
裘。虑之云谁？彼姝者子，弄机杼以成绩，秉刀尺以循
理。揣其修短，运纤手以俱营；善乃规模，敏惠心而独
揆。尔其上下有序，度量有常，咸循故以取制，岂崇异
而违方？随贵贱以合则，处元素而有章。伊四人之所
授，必九月之降霜。彼美衣工，献华服之楚楚；彼都人
十，被狐裘之黄黄。清霜既降，商飙亦厉。衰草萎庭，坠
叶流砌。气萧瑟以增冷，天泬寥而澄霁。虽人将入室，
知所以戒寒；而时或无衣，则何以卒岁。是乃背《豳风》
者无备，遵《月令》者有继也。若乃白日向昏，愁云四展。
归鸟时聚，断蓬孤转。风生虚室之寒。服念轻裘之善
则。晏平仲悔累年之未易，桓将军授新衣而不遣也，
爰有别江山之墨客，游他乡而未归。惊岁序之云暮，
恨筹谋之尚违。矧夫摇落秋声，凄切霜气。巡阶除而
不乐，抚心曲而谁谓？且士有知己而我独无，人皆授
衣而我独未。因感时而增叹，聊作歌以自慰。歌曰：“秋
霜落兮岁已终，秋雁吟兮悲远空。短褐不完兮忧思
充，庭萧萧兮冷暮风。”